《由抱头岭过疑迟岭》
清代·姚燮

众山卷云逝，前岭屼然遭。岭尽复开岭，钩绾根脚牢。

金银合垆复，出冶名不淆。锁作全山门，一画仙凡交。

出笯凤舒翮，脱辔龙衔镳。凿雾横䍧牱，冠月森招摇。

深赭腹潜孕，迥翠眉平要。鼓荡元气灵，猛泄更难韬。

苍茫递原巘，来者何寥寥。但馀一点萍，下泛烟心舠。

去迹将渐卑，振领尚堪豪。欲弃敝馀舄，恐化元鹤飘。

送我浮邱翁，携赠青精苗。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。